Source: http://lexcellence.hu/hu/hirek?start=6
Timestamp: 2020-07-15 10:41:17
Document Index: 26522433

Matched Legal Cases: ['Bíróság ', 'Bíróság ', 'bíróság ', 'Bíróság ', 'Bíróság ', 'bíróság ']

10 éves lett a Lexcellence
December 12-én 10 évesek lettünk. Ennek alkalmából idén is főztünk a Brew Studióban egy ünnepi sört, az X-et.
Jogorvoslat atomerőművek állami támogatásával szemben, avagy a Greenpeace Energy végzés
Az EU Bíróság október 10-i végzésével lezárult a Hinkley Point atomerőmű C blokkjának állami támogatását vitatni próbáló megújuló és kapcsolt villamos energia termelők ügye (Greenpeace Energy kontra Bizottság végzés, C-640/16 P, EU:C:2017:752). A végzés véglegessé tette a Törvényszék tavalyi piacelemzését, miszerint a különböző energiaforrásból, így például az atomenergiából és a megújuló energiaforrásokból termelt villamos energia egyazon termékpiac részei, és e piac földrajzi értelemben az EU egységes belső energiapiacának egésze. Így ember legyen a talpán az a villamosenergia-termelő, vagy más piaci szereplő, aki az EUMSZ 263. cikke szerinti egyedi érintettségét bizonyítani tudja annak érdekében, hogy felléphessen egy atomerőmű állami támogatását engedélyező bizottsági határozattal szemben, hiszen ehhez a piac összes többi szereplőjéhez képest kell bizonyítania a támogatás őt egyedileg érintő hatását, piaci pozíciójának ebből adódó jelentős romlását. De aggodalomra semmi ok, hiszen a Bíróság a jogorvoslathoz való jog sérelmével kapcsolatos hivatkozásokat is elutasította: az általános szabályok szerint, értelemszerűen a megsemmisítési keresetindításra nem jogosult piaci szereplők tagállami bíróság előtt vitathatják a Bizottság állami támogatást jóváhagyó határozatának érvényességét, így előzetes döntéshozatal keretében végül mégiscsak az EU Bíróság elé kerülhet a határozat jogszerűségének megítélése. Így, miután a tagállami bíróságok megtanulták, hogy az állami támogatás összeegyeztethetőségének értékelése nem tartozik a hatáskörükbe (és egyébként is tudják, hogy a 107(3)c) cikk szerinti összeegyeztethetőség Bizottság általi értékelése komplex gazdasági elemzés, amivel szemben az EU Bíróság is csak korlátozott felülvizsgálati jogkört gyakorol), ha mégis komoly kétségeik támadnak azzal kapcsolatban, hogy a villamos energia árak és piaci viszonyok 50-60 évre előre becsült elemzésén alapuló bizottsági értékelés jogszerű-e, majd bizonyára az EU Bírósághoz fordulnak ahelyett, hogy az Európai Bizottság egyedi, a támogatást engedélyező határozatát juttatnák érvényre. Nem feszegeti a végzés ezt a kérdést, de különösen aggályosnak látjuk, hogy elvi esélyt sem hagy ez a megközelítés annak, hogy ideiglenes intézkedéssel a támogatás végrehajtása (a Bizottság jóváhagyó határozata) felfüggesztésre kerüljön, hiszen a gyakorlatban elképzelhetetlennek tartjuk, hogy ilyen korlátozott (pontosabban nem létező) felülvizsgálati hatáskör mellett egy tagállami bíróság elrendelje a támogatás végrehajtásának felfüggesztését, függetlenül attól, hogy milyen komoly kétségei vannak a határozat jogszerűségét illetően, illetve, hogy esetleg a végrehajtás helyrehozhatatlan károkat okoz.